白门怀古
炎精已熄兵戈起，汉苑青青草千里。长安日晚歌布乎，金刀血染权臣死。奉先本非王佐才，忠言弃斥成嫌猜。区区岂是老瞒敌，孤城坐守真堪哀。白门已下身将戮，摇尾求生尚何欲。座上应无大耳公，鸱鸮又啄奸雄肉。扁舟我来事已非，登临怀古徒伤悲。凄凉遗迹不可问，荒烟落日号狐狸。
主题：怀古
情感：哀伤